Nakridletia

Nakridletia er en utdødd insektgruppe.


== Utseende ==
Et middelsstort, vingeløst insekt med svært kraftige bein. Kroppsformen er mer eller mindre sylindrisk. Hodet er nokså lite, og thorax er påfallende liten. Munndelene er sterkt reduserte, antennene korte og trådformede. For- og mellombeina er kraftige, bakbeina sterkt forstørret med tykke, spoleformede lår og legger. Bak-leggene ender i en kraftig pigg. Føttene er ganske tynne. Bakkroppen har fingeraktige utvekster på sidene, disse er trolig trakégjeller fra larvestadiet som er tatt med over i det voksne stadiet (paedomorfose).
Senere fossilfunn (publisert i 2013) har vist at disse insektene hadde ett par vinger (ovale uten tydelig årenett) som ble kastet av etter hvert, og at hunnene ikke hadde de forstørrede beina, som dermed blir å forstå som tilpasninger til konkurranse om hunnene, eller paring. Kjønnsorganenes bygning tyder også på nært slektskap med Nymphomyiidae.


== Levevis ==
Artenes spesielle utseende har gitt rom for flere tolkinger. Da den først ble beskrevet, ble beinas bygning tolket som tilpasninger til å holde seg fast på et vertsdyr, og arten forstått som en ektoparasitt. Av mulige, varmblodige vertsdyr i denne perioden er det flygeøglene (Pterosauria) som skiller seg ut, og arten ble foreslått å være en slags flygeøgle-lus. En senere tolking er at beinas bygning kan være tilpasninger til å holde seg fast i rennende vann, og det har blitt pekt på at dyret har en del fellestrekk med den merkelige tovinge-familien Nymphomyiidae, og kanskje bør plasseres der. Oppdagelsen av at hunnene ikke hadde spesielt forstørrede bein, og at de hadde vinger som kastes av (det har også Nymphomyiidae) styrker den andre forklaringen. Vinger som kastes av etter hvert finnes imidlertid også hos ektoparasitter, i familien lusfluer (Hippoboscidae). De reduserte munndelene viser at disse insektene ikke kan ha vært ektoparasitter, mest sannsynlig tok de ikke næring til seg som voksne.


== Fossiler ==
Gruppen er kjent fra fossiler fra Midtre og Øvre jura fra Bada-formasjonen i Russland og fra Daohugou-formasjonen i Kina, 167-145 millioner år før nåtid.


== Systematisk inndeling ==
Arten ble først beskrevet som et unikt takson med sin egen orden. Den har senere blitt omtolket og er kanskje en sterkt spesialisert tovinge som lar seg plassere i familien Nymphomyiidae. Dette er foreløpig uavklart.

insekter, Hexapoda
egentlige insekter, Insecta
Gruppe Dicondylia
vingede insekter (Pterygota)
Neoptera
Gruppen Holometabola 
Gruppen Neuropteriformia
Gruppen Antliophora
Ordenen Nakridletia Vršanský et al., 2010 eller Diptera
Familien Strashilidae Rasnitsyn, 1992
Slekten Strashila Rasnitsyn, 1992
Strashila incredibilis Rasnitsyn, 1992
Strashila daohugouensis Huang, Nel, Cai, Bin & Engel, 2013
Vosila sinensis Vršanský & Ren, 2010


== Litteratur ==
Huang, D,  Nel, A., Cai, C.,  Lin, Q. & Engel, M.S. (2013) Amphibious flies and paedomorphism in the Jurassic period. Nature 495: 94-97 [1]
Penney, D. og Jepson, J.E. (2014) Fossil Insects. An introduction to palaeoentomology. Siri Scientific Press, Manchester, 223 sider. ISBN 978-0-9574530-6-7.


== Eksterne lenker ==
Artikkelen har ingen egenskaper for arter i Wikidata
Rekonstruksjon av Strashila daohugouensis, fra Huang m.fl. (2013)